 दक्खनापथै च प्रतिष्ठान नां दा इक बड़ा समरिद्ध नग्गर हा।  उत्थें रूपशील सम्पन्न पृथ्वीरूप नां दा राजा राज करदा हा।  उदे कोल रमते राम दो संन्यासी आई गे।  राजा दे रप गी दिक्खियै ओ आखन लगे—म्हाराज !  अस सारे संसार च फिरे आं पर असें तुंदे जनेआ सुंदर कोई होर मनुक्ख नेईं दिक्खेआ।  पर मुक्तिपुर टापू दे राजा रुपधर दी पुत्तरी कुमारी रूपलता शलैप्पे च तुंदे बरोबर ऐ।  जे तुंदा दोनें दा ब्याह् होई जा तां इदे कोला बधियै होर के मेल होई सकदा ऐ।  उंदी गल्ला सुनियै राजा कामदेव दे बाणें कन्ने छाननी होए दे कलेजें समान व्याकुल होई गेआ।  उसनै अपने चित्रकार कुमारिदत्त गी सद्दियै आखेआ जे तूं मेरा चित्र लेइयै इनें सन्यासिएं कन्ने मुक्तिपुर जा।  उत्थें जाइयै कुसै जुगती कन्ने मेरा चित्र राजा रूपधर दी पुत्तरी रूपलता दे हत्थें तक पुजाई ओड़।  राजपुत्तरी तक चित्तर पुजाने दे बाद गुप्तरूप कन्ने पता लैना जे इदा उदे मनै पर के असर पेआ।  ए बी मलूम करना जे राजा अपनी पुत्तरी मिगी ब्याही देने गी राजी ऐ जां नेईं।  औंदी बारी राजपुत्तरी रूपलता दा चित्र बनाइयै साढ़े कोल लेई औना।  ए आक्खियै राजा नै चित्रपट पर बने दे अपने चित्र गी चित्रकार दै हत्थ पगड़ाया ते उसी मुक्तिपुर गी रवाना कीता।  चित्रकार दे कन्ने दोए सन्यासी बी गे।  चलदे-चलदे ओ त्रैवै समुंदरै दे कंढ़ै बस्से दे पदमपुर नग्गरै च पुज्जे।  उत्थू दा ज्हाजै पर सौआर होइयै पंञमें दिन मुक्तिपुर टापू पर जाई उतरे।  चित्रकार नै जाइयै राजमैह्‌लै दे दरबाजे पर इशतेहार लाया जे मेरे समान कोई दूआ चित्रकार नेईं ऐ।  राजा गी जिसेल्लै पता लग्गा तां उसने चित्रकार गी अंदर सदाया।  चित्रकार राजा गी आखन लगा-म्हाराज !  अऊं सारी पृथ्वी पर फिरेआं पर मिगी अपने जनेआ कोई चित्रकार नेईं मिलेआ। 